Aðstandendur hátíðarinnar Heim í Búðardal fengu góða aðstoð við að undirbúa hátíðina frá „ Veraldarvinum “ sem eru íslensk félagasamtök með alþjóðlegum tengslum . Þessi samtök eru rekin án hagnaðarsjónarmiða og taka á móti ungmennum úr öllum heiminum er starfa í sjálfboðavinnu að ýmsum samfélagslegum verkefnum . Til Búðardals kom tíu manna hópur ungmenna , flest voru frá löndum Vestur-Evrópu , Spáni , Tékklandi , Bretlandi og Hollandi . Veraldarvinir komu fyrir helgina í Búðardal frá Hafnarfirði og fóru til baka á sunnudagskvöld . Þeir voru að hjálpa til við ýmislegt sem snéri að hátíðinni og hitti blaðamaður Skessuhorns Veraldarvini á íþróttavellinum á laugardagsmorgun þar sem þeir voru að reisa tjald á fyrir íþóttahátíð barna sem fór fram á sunnudeginum . Helga Ágústsdóttir menningar - og ferðafulltrúi Dalabyggðar segist gjarnan hafa viljað nýta starfskrafta Veraldarvina meira , svo sem við merkingu gönguleiða en vonandi gefist tækifæri til þess síðar . Veraldarvinir hafa einmitt unnið talsvert að umhverfisverkefnum um allt land . Auk þess eru markmið samtakanna að stuðla að heilbrigðum lífsháttum . „ Við nálgumst markmið okkar með alþjóðlegu samstarfi og sjálfboðaliðastarfi og skipulagningu umhverfis - og menningartengdra verkefna í samvinnu við sveitarfélög , fyrirtæki og frjáls félagasamtök , “ segir í tilkynning frá samtökunum hér á landi . Þar segir að Veraldarvinir séu harðduglegt fólk á aldrinum 20 - 30 ára . Sumarið 2007 komu hingað til lands 597 sjálfboðaliðar , 49 hópar sem dreifðust vítt og breitt um landið . Veraldarvinir hafa komið víða við í undirbúningi hátíða s.s. við Blómstrandi daga í Hveragerði , Ljósanótt í Reykjanesbæ , Menningarnótt í Reykjavík , Danska daga í Stykkishólmi , Síldarævintýri á Siglufirði , Þjóðhátíð í Vestmannaeyjum og Bindindismót í Galtalæk .